钦定古今图书集成/明伦汇编/宫闱典/第040卷 > 熙宗裴满皇后
## 钦定古今图书集成/明伦汇编/宫闱典/第040卷 > 熙宗裴满皇后

按《金史后妃传》：“熙宗悼平皇后，裴满氏，熙宗即位，封
贵妃。天眷元年，立为皇后，父忽达拜太尉，赠高祖斜
也司空，祖鹘沙司徒。皇统元年，熙宗受尊号，册为慈
明恭孝顺德皇后。二年，太子济安生。是岁，熙宗年二
十四，喜甚，乃肆赦告天地宗庙，弥月册为皇太子，未
一岁薨。熙宗在位，宗翰、宗干、宗弼相继秉政。帝临朝
端默。虽初年国家多事，而庙算制胜，齐国就废。宋人
请臣，吏清政简，百姓乐业。”宗弼既没，旧臣亦多物故，
后干预政事，无所忌惮，朝官往往因之以取宰相。济
安薨后数年，继嗣不立，后颇掣制熙宗，熙宗内不能
平，因无聊，纵酒酗怒，手刃杀人。左丞相亮生日，上遣
太兴国以司马光画像、玉吐鹘、厩马赐之，后亦附赐
生日礼物。熙宗闻之怒，遂杖兴国而夺回所赐。海陵
本怀觊觎，因之疑畏愈甚，萧墙之变，从此萌矣。近侍
高寿星随例迁屯燕南，人诉于后，后激怒熙宗，杀左
司郎中三合，杖平章政事秉德，而寿星竟得不迁。秉
德。唐括辩之奸谋起焉，海陵乘之，以成逆乱之计。久
之，熙宗积怒，遂杀后，而纳胙王常胜妃撒卯入宫继
之。又杀德妃乌古论氏，妃夹谷氏、张氏、裴满氏。明日，
熙宗遇弑。海陵已弑熙宗，欲收人心，以后死无罪，降
熙宗为“东昏王”，追谥后为“悼皇后”，封后父忽达为王。
大定间，复熙宗帝号，加谥后为“悼平皇后”，祔葬思陵。